
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]1.	panee tyytyväisenä merkille, että tilintarkastustuomioistuin on ilmoittanut, että Euroopan unionin rikosoikeudellisen yhteistyön viraston (Eurojust) varainhoitovuodelta 2022 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset;
2.	panee merkille vuonna 2020 esitetyn huomautuksen, jonka käsittely on vielä kesken ja joka koski niiden maksujen laillisuutta ja sääntöjenmukaisuutta, jotka perustuivat vain yhden yrityksen kanssa leasingajoneuvoista tehtyyn puitesopimukseen, jonka seurauksena raportointijaksolla suoritetut 59 281 euron maksut olivat sääntöjenvastaisia; panee merkille, että sopimuksen on määrä päättyä vuonna 2024 ja että mahdolliset myöhemmät erillissopimukset tehtiin tämän puitesopimuksen nojalla; kehottaa Eurojustia puuttumaan tähän huomautukseen kaikilta osin, panemaan täytäntöön kaikki tilintarkastustuomioistuimen suositukset ja tiedottamaan asian etenemisestä vastuuvapauden myöntävälle viranomaiselle;
[bookmark: _GoBack]3.	panee lisäksi merkille tilintarkastustuomioistuimen huomautuksen, jonka mukaan Eurojust ei noudattanut varainhoitoasetuksen 116 artiklassa säädettyjä maksujen määräaikoja; panee merkille pilottivaiheessa olleeseen uuteen budjetointi- ja varainhoitojärjestelmään (SUMMA) mukautumassa olleen Eurojustin vastauksen, jonka mukaan järjestelmästä aiheutui viivästyksiä ja teknisiä vaikeuksia tapahtumien käsittelyssä; muistuttaa, että Eurojust-yksikön määrärahasiirrot olivat huomattavasti kynnysarvojen alapuolella;
4.	panee tyytyväisenä merkille, että Eurojustin tapaustutkimusten määrä kasvaa tasaisesti, 14 prosenttia vuonna 2022, ja että virasto järjesti 528 koordinointikokousta ja organisoi 22 koordinointikeskusta sekä tuki 265:tä yhteistä tutkintaryhmää, edisti 1 262 eurooppalaisen pidätysmääräyksen täytäntöönpanoa ja mahdollisti 5 415 eurooppalaisen tutkintamääräyksen käytön; toteaa, että Eurojustin vuonna 2022 käsittelemissä tapauksissa uhrien määrä oli yli kolminkertainen vuoteen 2021 verrattuna; 
5.	arvostaa sitä, että Eurojust avustaa oikeusviranomaisten rajatylittävää yhteistyötä ja että se tekee tiivistä yhteistyötä rikosoikeusketjun kaikkien toimijoiden kanssa, ja toteaa, että tämä auttoi pidättämään yli 4 000 epäiltyä, takavarikoimaan tai jäädyttämään rikoksella saatuja varoja lähes kolmen miljardin euron arvosta ja takavarikoimaan huumausaineita miltei 12 miljardin euron arvosta;
6.	panee merkille Eurojustin nopean reagoinnin Venäjän hyökättyä Ukrainaan, jolloin Eurojustin toimivaltaa laajennettiin sisältämään keskeisiin kansainvälisiin rikoksiin liittyvien todisteiden säilyttäminen, analysointi ja varastointi sekä oikeudellisen tietokannan luominen kansainvälisten rikosten todisteiden keräämiseksi ja analysoimiseksi;
7.	on tyytyväinen Eurojustin toimiin oikeudenkäytön digitalisoinnin tukemiseksi ja Eurojustin uuden asianhallintajärjestelmän käyttöönottoon; 
8.	panee tyytyväisenä merkille, että Eurojust on jatkanut yhteistyötä muiden oikeus- ja sisäasioiden virastojen sekä muiden sidosryhmien kanssa; panee merkille 14 tutkittavaksi otettua tapausta Euroopan syyttäjänviraston (EPPO) kanssa sekä tiiviin yhteistyön Euroopan petostentorjuntaviraston (OLAF), Euroopan unionin lainvalvontayhteistyöviraston (Europol) ja Euroopan tietosuojavaltuutetun (EDPS) sekä eu-LISAn kanssa ja toteaa, että Eurojust jatkoi yhteistyötä Euroopan oikeudellisen verkoston (EJN) kanssa, mikä nosti EJN:lle siirrettyjen tapausten määrän 44:ään vuonna 2021; panee edelleen tyytyväisenä merkille Eurojustin yhteyspisteiden määrän kasvun siten, että niitä oli yli 60 maassa.

